Source: https://www.postimees.ee/3603231/pauluse-jougu-kohtukoosseisu-uritati-jalle-taandada
Timestamp: 2019-11-18 12:40:50+00:00
Document Index: 6154616

Matched Legal Cases: ['kohus ', 'kohus ', 'Kohus ', 'kohus ', 'Kohus ', 'Kohus ']

Pauluse jõugu kohtukoosseisu üritati jälle taandada - Krimi - Postimees: Värsked uudised Eestist ja välismaalt
Pauluse jõugu kohtukoosseisu üritati jälle taandada
2. märts 2016, 11:14
Assar Pauluse kohtuistung kolmapäeval, 17. veebruaril
Assar Pauluse jõugu protsessil nõuti eelmisel nädalal taas kohtukoosseisu taandamist, kuid Harju maakohus leidis täna, et selleks puudub alus.
Vaidlus tekkis, sest kaitsjatele ei meeldinud kohtuniku valitud kannatanu ülekuulamisviis kinnisel istungil. Nad esitasid määruskaebuse, mille otsustas maakohus saata edasi ringkonnakohtule lahendamiseks, et istung saaks jätkuda.
Pärast otsust menetlust jätkata esitasid kaitsjad taotluse kohtukoosseisu taandamiseks. Kohus olevat erapoolik.
Harju maakohus aga teatas täna, et taandamiseks alus puudub.
Kohus teatas tänasel istungil, et kaitsjad on valinud venitamistaktika.
Varem on esitanud kohtuniku Piret Liivo taandamispalve süüdistatava Andres Vaigu asenduskaitsja Sirje Must, kes leidis, et Liivo ei ole erapooletu.
Nimelt pidi üks istung oktoobri lõpul katki jääma, kuna advokaat Sirje Mustal puudusid süüdistatava Andres Vaigu asenduskaitsja volitused. Kohtunik kohustas Vaigu ametlikku kaitsjat Sven Sillarit istungile tulema. Seepeale esitas Must taotluse kohtuniku taandamiseks.
Pärast tänast tuleb kohtupidamisse aga väike paus, sest kuritegelikku ühendusse kuulumises süüdistataval Sivart Saarmannil vahetus advokaat. Ta loobus koostööst teda varem esindanud Tõnu Meidraga ning lasi määrata riigi õigusabi korras uue kaitsja.
Sivart Saarmannile määratud kaitsja Martin Kirsipuu palus kohtult aega kriminaalasja materjalidega tutvumiseks. Kohus andis kaitsjale aega kuni 15. märtsini. Järgmine istung on 16. märtsil.